b'\n_START_ARTICLE_\nPalatul Potala\n_START_SECTION_\nIstorie\n_START_PARAGRAPH_\nLozang Gyatso, al cincilea Dalai Lama a \xc3\xaenceput construc\xc8\x9bia Palatului Potala \xc3\xaen anul 1645, ca centru spiritual \xc8\x99i politic al Tibetului. Construc\xc8\x9bia a fost terminat\xc4\x83 \xc3\xaen anul 1694. \xc3\x8en scurt timp, Potala a devenit cea mai important\xc4\x83 cl\xc4\x83dire din Tibet, al\xc4\x83turi de Templul Jokhang._NEWLINE_Palatul a fost pu\xc8\x9bin avariat din cauza rachetelor lansate de chinezi \xc3\xaen timpul revoltei tibetane. La acel moment cam 100.000 de scripturi sacre \xc8\x99i documente istorice din interiorul palatului au fost distruse. \xc3\x8en anul 1994, Palatul Potala a intrat \xc3\xaen Patrimoniul Mondial UNESCO. \xc3\x8en ziua de ast\xc4\x83zi palatul este muzeu, dar \xc8\x99i un centru spiritual ce se afl\xc4\x83 la o altitudine de 3.700 metri.\n_START_SECTION_\nArhitectur\xc4\x83\n_START_PARAGRAPH_\nStructura palatului se desf\xc4\x83\xc8\x99oar\xc4\x83 \xc3\xaen plan vertical. Zidurile sunt \xc3\xaenclinate asemenea fa\xc8\x9betelor unui trunchi de piramid\xc4\x83. Arhitectura palatului este realizat\xc4\x83 \xc3\xaen stilul tibetan, funda\xc8\x9bia nu atinge partea proeminent\xc4\x83 a st\xc3\xa2ncilor, umpl\xc3\xa2nd ad\xc3\xa2nciturile. Palatul are o \xc3\xaen\xc4\x83l\xc8\x9bime de 117 m \xc8\x99i 13 etaje. Lungimea de la est p\xc3\xa2n\xc4\x83 la vest este de 360 de metri. Spre palat duc trei sc\xc4\x83ri de piatr\xc4\x83 pe partea frontal\xc4\x83 \xc8\x99i dou\xc4\x83 drumuri dinspre nord-vest c\xc4\x83tre nord-est, care, ajung\xc3\xa2nd \xc3\xaen curte, se transform\xc4\x83 \xc3\xaen sc\xc4\x83ri._NEWLINE_\xc3\x8en interior, Potala arat\xc4\x83 destul de sumbru, uimind prin masivitate. Aici sunt sc\xc4\x83ri abrupte, ferestre \xc3\xaenguste \xc3\xaen pere\xc8\x9bii gro\xc8\x99i de un metru, pere\xc8\x9bi nu prea \xc3\xaenal\xc8\x9bi care sus\xc8\x9bin coloanele sculptate din lemn. Principalele obiecte sacre \xc8\x99i apartamentele lui Dalai Lama se afl\xc4\x83 \xc3\xaen partea central\xc4\x83 a palatului, colorat\xc4\x83 \xc3\xaen ro\xc8\x99u-brun, numit\xc4\x83 \xe2\x80\x9ePalatul ro\xc8\x99u\xe2\x80\x9d. L\xc3\xa2ng\xc4\x83 camerele personale ale lui Dalai Lama se afl\xc4\x83 stupele funerare (suburgan) ale predecesorilor s\xc4\x83i, \xc3\xaencep\xc3\xa2nd cu cel de-al cincilea Dalai Lama, a c\xc4\x83rui stup\xc4\x83 uime\xc8\x99te prin splendoare: aceasta este f\xc4\x83cut\xc4\x83 din foi de aur \xc8\x99i acoperit\xc4\x83 cu pietre pre\xc8\x9bioase.'